HR Službeni list Europske unije C 253/17

Objava zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012

(2015/C 253/15)

Europska komisija odobrila je ovu manju izmjenu u skladu člankom 6. stavkom 2. trećim podstavkom Delegirane uredbe Komisije (EU) br. 664/2014 (1).

ZAHTJEV ZA ODOBRENJE MANJE IZMJENE

Zahtjev za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012 (2)

„AGLIO DI VOGHIERA”

Br. EU: IT-PDO-0105-01301 – 19.1.2015.

ZOZP ( X ) ZOI ( ) ZTS ( )

1. Skupina koja podnosi zahtjev i legitimni interes

Consorzio produttori Aglio di Voghiera Via Buozzi br. 12/b 44020 Voghiera (FE) ITALIA Tel. +39 0532328046 E-mail: info@agliodivoghiera.it

Zahtjev za izmjenu uložila su 22 člana društva Consorzio produttori Aglio di Voghiera koje ima pravo uložiti zahtjev za izmjenu u skladu s člankom 13. prvim stavkom dekreta Ministarstva za poljoprivrednu, prehrambenu i šumarsku politiku br. 12511. od 14.listopada 2013. Navedena 22 člana društva Consorzio produttori Aglio di Voghiera čine više od 51 % kontrolirane proizvodnje češnjaka „Aglio di Voghiera” i više od 30 % društava koja su dio sustava kontrole specifikacije proizvoda ZOI-ja „Aglio di Voghiera”.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

— ☐ Opis proizvoda — ☐ Dokaz o podrijetlu — ☒ Način proizvodnje — ☐ Povezanost — ☒ Označivanje — ☒ Ostalo [pakiranje; ažuriranje pravne upute]

4. Vrsta izmjene/a

— ☐ Izmjena specifikacije proizvoda registriranog ZOI-ja ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012 i koja ne uključuje nikakve izmjene objavljenog jedinstvenog dokumenta. — ☒ Izmjena specifikacije proizvoda registriranog ZOI-ja ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012, a koja zahtijeva izmjenu objavljenog jedinstvenog dokumenta. — ☐ Izmjena specifikacije proizvoda registriranog ZOI-ja ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012, za koji nije objavljen jedinstveni dokument (ili istovrijedan dokument). — ☐ Izmjena specifikacije proizvoda registriranog ZTS-a koja se ne može smatrati manjom izmjenom u skladu s člankom 53. stavkom 2. četvrtim podstavkom Uredbe (EU) br. 1151/2012.

5. Izmjena/izmjene

Metoda proizvodnje

Plodored

— Rotacija s drugim poljoprivrednim kulturama dozvoljena je i nije ograničena na kulture žitarica ili uljarica, ali isključuje ljiljanovke. Dakle uklonjena je obveza rotacije usjeva sa žitaricama ili uljaricama, a izričito je navedeno da se ne smije saditi kulture ljiljanovki na istom zemljištu jer one smanjuju plodnost tla, utječu na pojavu nametnika i na jači rast korova.

Proizvodnja „sjemena”

— Kako bi se olakšalo dobivanje sjemena, lukovice se mogu odabrati ručno među serijama češnjaka koji nisu povezani u svežnjeve. Stoga je iz specifikacije proizvoda uklonjeno upućivanje na „svežnjeve češnjaka” u članku 5. točki A. odjeljka posvećenog „proizvodnji sjemena”.

Razdoblje i načini sjetve

— Promijenjen je razmak sadnje usjeva, osobito udaljenost između redova zasijanih češnjeva. Ona je iznosila između 20 cm i 50 cm, a sada iznosi između 15 cm i 60 cm. Ta je promjena povezana s upotrebom strojeva za sjetvu i berbu koji djeluju na toj udaljenosti. Približavanjem redova smanjuje se mogućnost rasta korova i povećava se urod bez ugrožavanja kakvoće proizvoda

— Promjena razmaka sadnje omogućuje da se promijeni količina „sjemena” za sadnju navedena u specifikaciji proizvoda, odnosno da se s najveće dopuštene količine od 1 300 kg/ha prijeđe na 1 700 kg/ha.

Berba

— U specifikaciju su uvedeni dodatni koraci koje bi trebalo izvršiti nakon berbe, kao što su faza razvrstavanja, čišćenja i uklanjanja listova i korijenja proizvoda. Osim toga, navodi se da ti postupci primijenjeni na proizvod „suhi češnjak” trebaju smanjiti težinu poljoprivrednog uroda za najmanje 40 %. Cilj je tih dodataka spomenuti faze prerađivačkog procesa (razvrstavanje, čišćenje i uklanjanje listova i korijenja) češnjaka „Aglio di Voghiera” koje su prethodno bile izostavljene u važećoj specifikaciji i definirati granicu u pogledu otpadaka koji nastaju tim postupcima navođenjem odnosa između izvađenog proizvoda i proizvoda koji se nakon sušenja stavlja na tržište. Navođenjem tog odnosa omogućuje se lakši nadzor jer se preciznije definira koja se količina suhog češnjaka može dobiti po obrađenom hektaru i koja je količina pritom dostupna za tržište.

— Ispravljena je nepravilnost u tekstu kojom se u vezi s metodama sušenja proizvoda navodi „kontrolirana atmosfera”. Ustvari radi se o „kontroliranoj ventilaciji”.

— Najveće dopušteno trajanje sušenja proizvoda kontroliranom ventilacijom povećano je s 36 na 72 sata. Tom se izmjenom uzima u obzir činjenica da u poljoprivrednoj djelatnosti u toku proizvodne godine može doći do izvanrednih klimatskih uvjeta (padaline, vlažnost itd.) koji utječu na fazu vegetacije i sušenja proizvoda u poljima; stoga je poželjno predvidjeti dulje razdoblje sušenja kontroliranom ventilacijom.

Označivanje – pakiranje

Mali vijenac

— Uklanja se označivanje pojedinačnih lukovica, a uvodi se pakiranje malih vijenaca lukovica u bijelim mrežastim vrećama prikladno označenim logotipom ZOI. Ta izmjena olakšava distribuciju proizvoda i jamči da će ostati neoštećen i da će ga potrošači lakše prepoznati.

Pojedinačna lukovica

— Predviđa se da se i pojedinačne lukovice mogu pakirati u mrežaste vrećice na kojima je logotip ZOI. Taj se način pakiranja pridodaje postojećem načinu kojim se označuju pojedinačne lukovice.

— Izmijenjena je posljednja rečenica u odjeljku tako da uključuje mogućnost navođenja naziva društva ili jedinstvene identifikacijske oznake proizvođača. Tu oznaku dodjeljuje nadzorno tijelo. Ta je izmjena odgovor na zahtjeve velikih organiziranih distribucijskih lanaca i jamči sljedivost proizvoda.

Pakiranje

— uklonjeno je navođenje težine pakiranja kako bi se udovoljilo različitim zahtjevima distribucijskih kanala i krajnjih potrošača

— odjeljak kojim je bilo predviđeno zatvaranje posuda korištenih za pakiranje kako bi bilo nemoguće izvaditi sadržaj bez lomljenja pakiranja uklonjen je iz rubrike „pakiranje” u specifikaciji proizvoda. Ta je odredba postala nepotrebna jer je već navedena obveza pakiranja za različite oblike češnjaka (vijenac, ekstra veliki vijenac, mrežasta vreća, vreća, mali vijenac, pojedinačna lukovica).

Ažuriranje pravne upute

— Pravna upućivanja na uredbe Unije ažurirana su. Upućivanja na Uredbu (EZ) br. 510/2006 zamijenjena su upućivanjima na Uredbu (EU) br. 1151/2012.

JEDINSTVENI DOKUMENT

„AGLIO DI VOGHIERA”

EU br.: IT-PDO-0105-01301 – 19.1.2015.

ZOZP ( X ) ZOI ( )

1. Naziv (nazivi) [ZOI-ja ili ZOZP-a]

„Aglio di Voghiera”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6.: voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Zaštićena oznaka izvornosti „Aglio di Voghiera” dobiva se od ekotipa „Aglio di Voghiera”. Radi se o biljci čije su lukovice sjajne i ujednačene bijele boje, ponekad prošarane ružičastom bojom. Ovojnice koje ovijaju češnjeve bijele su boje i ponekad prošarane više ili manje intenzivnom ružičastom bojom. Lukovica je okrugla, pravilna i kompaktna, blago spljoštena na mjestu izbijanja korijenja. Sastoji se od različitog broja češnjeva koji su kompaktno sabijeni i zakrivljeni s vanjske strane na specifičan način. Ti češnjevi moraju biti potpuno međusobno prilijepljeni. U trenutku stavljanja u promet češnjak „Aglio di Voghiera” mora imati zdrave lukovice bez tragova plijesni i nametnika, čiste, kompaktne, bez oštećenja izazvanih smrzavanjem ili suncem i vanjski vidljivih klica, bez neuobičajene vanjske vlažnosti, mirisa i/ili stranih okusa. Samo češnjak koji pripada kategoriji „Ekstra”, minimalnog kalibra od 45 mm, i kategoriji „Prima”, minimalnog kalibra od 40 mm, može dobiti priznanje ZOI „Aglio di Voghiera”. Češnjak „Aglio di Voghiera” stavlja se na tržište u sljedećim oblicima: SVJEŽI/ZELENI ČEŠNJAK, s tvrdom zelenom stabljikom na vratu, svježom vanjskom ovojnicom, lukovicom bijele boje ili boje bjelokosti eventualno prošarane ružičastom bojom, s bjelkastim korijenjem; POLUSUHI ČEŠNJAK, čija stabljika nije potpuno suha, zelene boje koja postaje bjelkasta, manje čvrstog vrata, nepotpuno suhe vanjske opne, s lukovicom bijele boje ili boje bjelokosti eventualno prošarane ružičastom bojom, s bjelkastim korijenjem; SUHI ČEŠNJAK, čija je suha stabljika bjelkaste boje i krhka, čija je vanjska ovojnica i ovojnica oko svakog od češnjeva potpuno suha, lukovica je bijela, češnjevi su vidljivi, a korijenje je boje bjelokosti.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Svi proizvodni postupci moraju se obvezno odvijati unutar područja proizvodnje jer su specifičnosti češnjaka „Aglio di Voghiera” istovremeno proizvod umijeća proizvođača, klimatskih značajki regije i vrste tla na kojem raste.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Zeleni/svježi proizvod mora se staviti na tržište u roku od pet dana od dana vađenja iz zemlje, polusuhi proizvod između šestog i desetog dana, a suhi proizvod počevši od jedanaestog dana od dana vađenja iz zemlje. Svi se ti proizvodi stavljaju na tržište u obliku VIJENACA (koji se sastoje od 5 do 18 lukovica i koji teže između 400 i 900 g), EKSTRA VIJENACA (između 8 i 80 lukovica ukupne težine od 1 do 5 kg), MREŽASTIH VREĆA (različiti broj lukovica ukupne težine od 100 do 500 g), VREĆA (različiti broj lukovica težine od 1 do 5 kg), MALIH VIJENACA (između 3 i 5 lukovica težine od 150 do 500 g) i POJEDINAČNIH LUKOVICA (između 50 i 100 g). Pojedinačne lukovice mogu se pakirati u mrežaste vreće na kojima se nalazi logotip ZOI ili se mogu prodavati u rasutom stanju tako da se oznaka ZOI-ja nalazi na svakoj lukovici. Stabljika i korijenje pojedinačnih lukovica moraju biti potpuno odrezani.

Pakiranja koja se koriste za konzumiranje proizvoda načinjena su od mreže, drva, plastike, kartona, papira i prirodnih biljnih vlakana. Mora se oprezno pakirati kako bi se spriječilo da se pri prijevozu ili pretjeranim rukovanjem otkinu glavice i posebno da se ne oštete ovojne ljuske što bi dovelo do rizika od plijesni i oštećenja proizvoda.

3.6. Posebna pravila za označivanje proizvoda na koji se odnosi registrirani naziv

Na svakom pakiranju mora se nalaziti oznaka s nazivom „Aglio di Voghiera” i akronimom „ZOI”, logotip Unije i ime/naziv društva ili jedinstvena identifikacijska oznaka proizvođača koju dodjeljuje nadzorno tijelo.

Na svakom pakiranju moraju na istoj strani čitkim i neizbrisivim slovima biti navedene informacije kojima se može identificirati osoba koja je pakirala i otpremila proizvod. Na njemu se mora nalaziti i naziv „Aglio di Voghiera”, oznaka „zaštićena oznaka izvornosti” ili njezin akronim „ZOI” slovima većim od ostalih, kao i logotip Unije.

Na svakom pojedinačnom komadu mora se nalaziti oznaka s nazivom „Aglio di Voghiera”, akronimom „ZOI”, logotipom Zajednice i imenom proizvođača.

Kružni logotip svjetloplave boje sastoji se od crteža koji prikazuje polovinu režnjića češnjaka prerezanu u središnjem dijelu slovom V. Donji dio režnjića je žut sa šarama tamnije boje. U krugu se nalazi kosi natpis „Aglio di Voghiera” ispisan crnom bojom. U gornjem dijelu kruga ispisan je naziv „ZOI” u crnoj boji. Isključivo na reklamnim pakiranjima može se upotrijebiti i crno-bijela verzija, a u tom je slučaju kružni logotip okružen crnom linijom. Kada je ispisan na oznaci, logotip mora zauzimati trećinu ukupne površine oznake.

4. Sažeta definicija zemljopisnog područja

Područje proizvodnje češnjaka „Aglio di Voghiera” obuhvaća sljedeće općine u pokrajini Ferrara: Voghiera, Masi Torello, Portomaggiore, Argenta i Ferrara.

5. Povezanost sa zemljopisnim područjem

Područje poljoprivredne kulture „Aglio di Voghiera” jest nizinsko područje smješteno u zoni delte i međuriječnog bazena koji pružaju pogodnu klimu za rast ovog proizvoda. Tla su ponajviše glinena, glinasto-muljevita i ilovasto-muljevita. Obilje pijeska riječnog podrijetla u tom području omogućuje učinkovitu podzemnu drenažu vode što omogućuje rast i razvoj češnjaka istovremeno ga štiteći od opasnosti od plijesni. Klima se odlikuje manjom količinom kiša nego u drugim nizinskim područjima, a kiše su češće u proljeće nego u ljeto. Vrući i sunčani ljetni dani pogoduju postupcima berbe i zajedno s uvjetima vlage tipičnima za regiju Ferrare omogućuju češnjaku „Aglio di Voghiera” da se polako i postepeno suši.

Posebne su značajke češnjaka „Aglio di Voghiera” njegova sjajna bijela boja, velika okrugla lukovica koja se sastoji od savršeno sabijenih češnjeva i osobito njegov dug rok trajanja. Kemijski sastav proizvoda savršen je spoj hlapljivih ulja sa spojevima sumpora, enzima, vitamina B, mineralnih soli i flavonoida. Još jedna od njegovih glavnih značajki sastoji se u njegovom posebnom genetskom identitetu koji je utvrđen zahvaljujući tehnikama umnožavanja DNK-a i koji proizlazi iz prirodne selekcije koja je dobivena zahvaljujući uvođenjem metoda selekcije koje se prenose s generacije na generaciju.

Značajke češnjaka „Aglio di Voghiera” proizlaze iz uske veze proizvoda s okolišem i s ljudskim faktorima. Tipične značajke proizvoda proizlaze iz zemljišta na kojima se uzgaja. Glinena, glinasto-muljevita i ilovasto-muljevita tla u kojima prisutnost pijeska riječnog podrijetla pogoduje podzemnoj drenaži voda zaslužna su za dug rok trajanja lukovica, za njihov veliki rast, sjajnu bijelu boju i posebno za pravilan i kompaktan oblik karakterističan za taj proizvod. Savršena ravnoteža među enzimima, vitaminima i mineralnim solima koji pridaju češnjaku specifičan genetski identitet objašnjava se reprodukcijom češnjeva sa sjemenom vegetativnim putem korištenjem najboljih češnjeva u lukovici. Povezanost s ljudskim faktorom druga je snažna veza koja češnjak „Aglio di Voghiera” čini tako posebnim. Naime, čovjek se oduvijek vrlo brižljivo bavio tehnikama navodnjavanja tijekom razdoblja sjetve i berbe. Zahvaljujući umijeću koje se tijekom godina usavršilo i prenijelo s koljena na koljeno, najbolje lukovice iz usjeva izabiru se ručno kako bi se iz njih izvadilo sjemenje, pazeći pritom da se odabiru samo velike i zdrave lukovice. Poljoprivrednik vrlo vješto ručno priprema i prerađuje lukovice u svežnjeve, vijence, male vijence i pojedinačne lukovice. Zahvaljujući tom radu prenose se s koljena na koljeno i ukusni recepti. Noviji i stariji arheološki izvori iz antičke Voghenze potvrđuju vodeću ulogu koju je imalo to središte u delti rijeke Po barem do VII. stoljeća nakon Krista. Na kraju ranog srednjeg vijeka obitelj Este, vlastelini iz Ferrare, bili su zaslužni za povratak poljoprivrednog uzgoja na području Voghiere. Oni su dali prednost svim mogućim poljoprivrednim kulturama, a osobito povrtnim kulturama kao što su salate, aromatične biljke i trave te posebno češnjak. Nakon odlaska Esteovih 1598. stečeno iskustvo u poljoprivredi nije se izgubilo jer su drugi slavni zemljoposjednici prepoznali važnost te plodne zemlje uzduž rijeke Po koja i danas omogućuje uzgoj vrlo specijaliziranih proizvoda, poput češnjaka.

Upućivanje na objavu specifikacije

(članak 6. stavak 1. drugi podstavak ove Uredbe)

Ministarstvo je pokrenulo nacionalni postupak prigovora uz objavu zahtjeva za priznavanje zaštićene oznake izvornosti „Aglio di Voghiera” u Službenom listu Talijanske Republike br. 271 od 21. studenoga 2014.

Pročišćeni tekst specifikacije dostupan je na internetskoj stranici: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici talijanskog Ministarstva za poljoprivrednu, prehrambenu i šumarsku politiku (www.politicheagricole.it) klikom na „Prodotti DOP IGP” u gornjem desnom uglu ekrana i zatim na „Prodotti DOP IGP STG” na lijevoj strani ekrana te na kraju na „Disciplinari di Produzione all’esame dell’UE”.

(1) SL L 179, 19.6.2014., str. 17.

(2) SL L 343, 14.12.2012., str. 1.